ଜଗତସିଂହପୁର, ଫେବ୍ରୁଆରୀ ୧୪(ଲୋକାଲ ୱାୟାର): ସ୍କୁଲ, ରାସ୍ତା ଓ ପାର୍କ ପୁଲୱାମା ସହିଦ୍ ହାବିଲଦାର ପ୍ରସନ୍ନ କୁମାର ସାହୁଙ୍କ ନାମରେ ନାମକରଣ କରିବାକୁ ପ୍ରଶାସନ ୨ ବର୍ଷ ପୂର୍ବେ ଘୋଷଣା କରିଥିଲେ ବି ଏଯାଏଁ କାର୍ଯ୍ୟକାରୀ ହୋଇନାହିଁ ।
ପରିଶିଖର ଗାଁରେ ସିଆରପିଏଫ ୬୧ ବାଟାଲିୟନର ହାବିଲଦାର ପ୍ରସନ୍ନ କୁମାର ସାହୁଙ୍କ ଦ୍ୱିତୀୟ ମୃତ୍ୟୁ ବାର୍ଷିକୀ ପାଳନ ଅବସରରେ ରକ୍ତଦାନ ଶିବିର, ସ୍ମାରକୀ ସଭା ଆୟୋଜିତ ହୋଇଥିଲା ।
ସହିଦ ସାହୁ ସ୍ମୃତି ପରିଷଦ ଦ୍ୱାରା ଆୟୋଜିତ ଦ୍ୱିତୀୟ ମୃତ୍ୟୁ ବାର୍ଷିକୀରେ ବହୁ ବିଶିଷ୍ଟ ବ୍ୟକ୍ତି ଉପସ୍ଥିତ ରହି ପ୍ରସନ୍ନଙ୍କ ବୀରତା ଓ ଦେଶଭକ୍ତିକୁ ସମ୍ମାନ ଜଣାଇଥିଲେ ।
ଗାଁ ରାସ୍ତାକୁ ସହିଦ୍ଙ୍କ ନାମରେ ନାମିତ କରିବା ଦୂରର କଥା ମରାମତି ହୋଇନଥିବାରୁ ଗ୍ରାମବାସୀ ଅସନ୍ତୋଷ ବ୍ୟକ୍ତ କରିଥିଲେ ।
ତେବେ ସ୍କୁଲ ଓ ରାସ୍ତା ସହିଦ୍ ସାହୁଙ୍କ ନାମରେ ନାମିତ ହୋଇନଥିଲେ ବି ସ୍କୁଲ ଓ ଗାଁ ରାସ୍ତାକୁ ନାମିତ କରିବାକୁ ପ୍ରଶାସନ ନିଷ୍ପତ୍ତି ନେଇଛି ।
ସେହିପରି ପାର୍କ ତିଆରି କାମ ଚାଲିଛି ବୋଲି ଶିଖର ସରପଂଚ ଅକ୍ଷୟ କୁମାର ଜେନା କହିଛନ୍ତି । ପ୍ରଶାସନ ପ୍ରତିଶ୍ରୁତି ପାଳନ କରିନାହିଁ ।
ପୁଅର ବୟସ କମ ଥିବାରୁ ତାକୁ ଚାକିରି ମିଳିଲା ନାହିଁ ବୋଲି ଦୁଃଖର ସହିତ କହିଛନ୍ତି ସହିଦ ପ୍ରସନ୍ନ ସାହୁଙ୍କ ପତ୍ନୀ ମିନାରାଣୀ ସାହୁ ।
